Moţiune simplă

La sănătate nimic nu este sănătos
Doamnelor şi domnilor deputaţi,


Domnule ministru al sănătăţii,

Orice guvern normal, orice stat democratic îşi propune să aibă grijă de cetăţenii săi, să le asigure acestora condiţii fireşti de manifestare, inclusiv din punct de vedere al stării de sănătate. 



Barack Obama a pus primul accent pe reforma sistemului sanitar american în cadrul campaniei electorale şi a pregătit o lege în acest sens, iar SUA au asistenţă medicală care nu se compară cu cea de la noi, dar problema sănătăţii oamenilor este una extrem de importantă şi-i preocupă pe cetăţeni,  pe întreprinzători, dar şi pe autorităţi.



O naţiune sănătoasă ar trebui să fie obiectivul oricărui politician al acelei naţiuni!



Din păcate România face excepţie şi din 2009 sănătatea nu mai este prioritate naţională decât în vorbele guvernanţilor, în realitate pe sănătate guvernul nu pune nici un preţ, referindu-ne atât la pacienţi cât şi la personalul medical - medici, asistenţi medicali, alt personal auxiliar. 

Situaţia reală din sistemul sanitar românesc este, cu siguranţă, cea mai grea din ultimii 20 de ani, întrucât de peste 15 luni guvernul PDL, guvernul Băsescu-Boc-Udrea, a demonstrat că sănătatea nu mai reprezintă decât o lozincă utilizată în campania electorală. 

Prin acţiuni de neînţeles şi prin alocarea unor fonduri insuficiente guvernul a bulversat şi cele câteva zone care începuseră să funcţioneze bine.
Aş vrea să fac o remarcă încă de la început. 

Pentru a justifica starea deplorabilă a sistemului românesc de sănătate s-a declarat de unii, chiar oficiali ai statului, că sumele alocate au crescut de câteva ori şi că nu se vede nimic, că nu s-a schimbat nimic în acest sector. 

Cei care fac asemenea afirmaţii ori nu ştiu ce spun ori mint pentru că se uită două lucruri: banii alocaţi sunt atât de puţini întrucât nu ajung nici pentru funcţionarea curentă, iar fondurile repartizate până la sfârşitul anului 2008 au încercat să acopere unele zone de activitate uitate sau tratate cu nepăsare ori pentru anumite obiective considerate prioritare.

Pentru exemplificare mă voi referi numai la situaţii din perioada 2005 - 2008. 

Astfel, salariile medicilor şi asistenţilor medicali s-au dublat între 2006 - 2008, iar ale medicilor rezidenţi de anul I şi II s-au triplat în perioada respectivă, cu toate că şi acestea sunt foarte mici comparativ cu ce li se oferă în alte ţări şi deja câteva mii de cadre medicale au părăsit ţara, mai ales după aderarea la Uniunea Europeană. 

Dacă ţinem cont că în majoritatea spitalelor cheltuielile cu salariile au o pondere între 60 şi 85%, se poate înţelege că noi am urmărit o anume stabilizare a forţei de muncă medicale, nemaifiind bani si pentru alte îmbunătăţiri, cu toate că s-a majorat cu circa 50% plafonul pentru alimentaţia bolnavilor din spitale ori s-au achiziţionat aparatură şi instrumentar medical de ultimă generaţie, fiind evident încă insuficiente  comparativ cu standardele din spitale similare din Europa. 

De asemenea s-au achiziţionat 1500 de ambulanţe prin care s-au putut înfiinţa SMURD-uri în majoritatea judeţelor ţării şi s-au îmbunătăţit serviciile de ambulanţă.

S-au pus în funcţiune Unităţile de Primiri Urgenţe din spitalele judeţene de urgenţă, s-au terminat construcţiile la spitalele din Feteşti - judeţul Ialomiţa, Huşi – judeţul Vaslui, Ineu – judeţul Arad, spitale începute de peste 15 ani şi care se măcinau de vreme. 

S-au finalizat lucrările majore de consolidare a celor două importante spitale de urgenţă din Bucureşti – Floreasca şi Universitar, lucrări neterminate de peste zece de ani la cele mai mari spitale de urgenţă din capitală. 

S-au refăcut ori s-au renovat total sau parţial circa 25% din spitalele din România, indiferent de patologia pe care o tratează, acordându-se o atenţie aparte celor din domeniul psihiatriei, acest aspect făcând parte din condiţionalităţile de aderare la Uniunea Europeană. 

Totodată s-a reuşit asigurarea la nivelul necesarului, pentru prima oară în România, a fondurilor pentru programele de diabet, oncologie, HIV SIDA, care s-au descentralizat şi medicamentele s-au putut cumpăra de la orice farmacie fiindcă pentru aceste patologii s-au desfiinţat plafoanele din farmacii.

Aşa au dispărut cozile de la farmacii, iar programele respective afectau circa 1 milion de bolnavi lunar şi pentru care s-a luat decizia să se prescrie reţetele pentru trei luni, astfel încât să se asigure un confort mai mare al acestor bolnavi şi să nu mai consume bani în fiecare lună mergând din localitatea de domiciliu în capitala de judeţ unde se găseşte de regulă medicul specialist.  

Vreau să demonstrez că dacă se alocă sume băneşti la nivelul necesităţilor atunci se reuşeşte să se îmbunătăţească acea zonă supusă unei finanţări prioritare. 

De asemenea, am aprobat şi am desfăşurat cel mai amplu program de prevenţie sanitară, Programul naţional de evaluare a stării de sănătate a populaţiei, pe durata unui an şi jumătate la care au participat circa 11 milioane de români. 

Programul naţional de evaluare a stării de sănătate a populaţiei a fost foarte apreciat atât de cetăţeni, cât şi de Comisia prezidenţială pentru analiza Riscurilor Sociale şi Demografice, unde se specifică:

“Cea mai recentă şi cuprinzătoare acţiune preventivă a fost Programul naţional privind evaluarea stării de sănătate a populaţiei în asistenţa medicală primară, derulat în perioada 1 iulie 2007- 30 iunie 2008.

Marea majoritate (88-90%) a populaţiei a apreciat Programul naţional de evaluare ca fiind util şi susţine continuarea lui (Guvernul României 2008).

 Prevenţia este marea absentă a sistemului de sănătate din România. Componenta preventivă a medicinii primare, incluse în pachetul serviciilor medicale de bază este subvalorificată.”

Ce s-a întâmplat cu programul? A fost anulat! Aşa au înţeles autorităţile portocalii să respecte rezultatele unui demers de prevenţie reuşit şi care a fost preluat de multe ţări din întreaga lume.

V-am prezentat numai câteva acţiuni în care am investit şi care ar fi trebuit continuate dacă se dorea ca sănătatea să fie prioritate naţională, iar efectele să se vadă, să se manifeste în societatea românească. 

Cu toate acestea, îmbunătăţirile s-au lăsat aşteptate pentru că mai erau multe alte lucruri de făcut: asigurarea unei finanţări şi mai bune, ajungându-se  în 2008 la o alocare de aproape 4,5 % din PIB.

Încerc să spun că dezechilibrele sunt atât de mari încât este nevoie de câţiva ani, în care să se acţioneze coerent, perseverent cu o creştere permanentă de finanţare care să atingă un minimum 6% din PIB.

Aş mai sublinia că mai sunt zone în care se pot identifica cheltuieli neeconomicoase, însă acestea sunt raportate la cheltuielile totale din sistem sunt nesemnificative, dar, sigur, trebuie înlăturate pentru că vorbim de bani publici, bani ai tuturor contribuabililor şi orice leu este important cu atât mai mult într-un sistem subfinanţat.

L-am auzit pe actualul ministru al sănătăţii de generalizarea, uniformizarea tarifelor utilizate în spitale, evident că pe tipuri de spitale, fără să-şi dea seama că ar trebui să mai aibă vreo două - trei bugete de la casele de asigurări sănătate ca să poată aplica măsura; altfel va rămâne un alt clişeu politic fără nici o acoperire financiară, o intenţie de reformă virtuală când sunt atâtea de făcut în mod concret.
Cu atât mai grav va fi momentul aplicării descentralizării neraţionale, la comandă politică, cu scopuri politice, pentru acoperirea unor interese, fără o analiză a situaţiilor de descentralizare pilot realizate în 2009, pentru care am adoptat o ordonanţă de urgenţă tocmai pentru că am crezut şi am declanşat operaţiunea de descentralizare. 
Descentralizarea pilot avea ca scop tocmai identificarea aspectelor importante care să fie avute în vedere la începerea amplă a acestui proces destul de complex şi care va avea un impact extraordinar asupra calităţii serviciilor medicale, structurilor şi funcţionalităţii unităţilor spitaliceşti. 
Nimeni nu taie fără să măsoare, dacă este întreg la minte! 

Din păcate nu s-au prezentat nici oficial, nici neoficial evaluările care ar fi trebuit făcute la finele anului 2009, nu s-au comunicat rezultatele şi atunci credem că nu ni se spune adevărul fiindcă nu convine, deoarece analizele interne spun altceva decât se anunţă şi se voieşte a se face.

În orice caz, trecerea spitalelor judeţene de urgenţă la comunităţile locale înseamnă abandonarea rolului statului în ceea ce numim medicina de urgenţă, responsabilitatea unică a statului pentru toţi cetăţenii ţării, indiferent că sunt sau nu asiguraţi, prevedere constituţională de altfel. 

Cum să asigure autorităţile locale fonduri pentru cetăţenii neasiguraţi, când acesta este atributul exclusiv al statului şi statul se derobează de o asemenea răspundere?

Cine va finanţa medicina de urgenţă din spitalele judeţene când casele judeţene de asigurări nu au bani nici pentru bolile cronice, pentru pacienţii asiguraţi ? 

Cine va răspunde de soarta oamenilor care se vor prezenta la spitalele judeţene de urgenţă pentru situaţii de urgenţă şi nu vor fi bani pentru că statul nu-şi îndeplineşte menirea?

Aşteptăm răspunsuri şi noi şi cetăţenii, să ne spuneţi nouă şi să le spuneţi şi oamenilor de ce le desconsideraţi drepturile, de ce îi lăsaţi să moară cu zile, de ce vă lepădaţi de obligaţiile constituţionale.

Vă atenţionăm că ne vom adresa Curţii Constituţionale dacă o veţi lua pe drumul greşelilor nenumărate ca să vă aducem pe drumul drept, pe drumul constituţional, al responsabilităţii faţă de cetăţeni.

În anul 2009 guvernarea portocalie a distrus cu o ură de nedescris medicina primară şi a încurajat zone care nu avuseseră probleme deosebite şi a pregătit mişeleşte pentru 2010 închiderea în majoritate a cabinetelor medicilor de familie prin modul în care se va finanţa această activitate, atitudine premeditată prevăzută în proiectul contractului cadru.
În toată lumea se pune accent pe medicina primară, există preocupări majore ale Uniunii Europene, există rezultate interesante, pline de eficacitate din multe ţări ale lumii şi cu toate acestea o distrugeţi şi amanetaţi viitorul poporului român fie din necunoaştere, nepricepere, fie din rea credinţă, fie din indiferenţă. 
Nu putem să acceptăm incompetenţa ajunsă la rang de politică publică, nu putem să nu vă arătăm că sunteţi în afara oricărui drum corect şi adecvat, că nu ascultaţi ceea ce este mai bine pentru oameni. 

Prezenta moţiune simplă descrie o situaţie reală a societăţii din România în care trăim cu toţii: minciuna marca Boc care spunea că obiectivul guvernării sale este „Îmbunătăţirea stării de sănătate a populaţiei, creşterea calităţii vieţii în condiţiile compatibilizării sistemului sanitar românesc cu cel din Uniunea Europeană.” 

După 15 luni de guvernare, 3 miniştri schimbaţi la sănătate, şi mai ales după măsurile luate de aceştia, sistemul de sănătate a fost direcţionat printr-un management politic defectuos către colaps. 
În loc să i se aplice măsuri de terapie intensivă (una din măsuri ar fi injectarea de fonduri financiare), se aşteaptă ca sistemul să intre în moarte cerebrală şi să i se efectueze o procedură de transplant… 

Ce mai contează că „donatorii – cetăţenii” nu şi-au dat acceptul, funcţionează acordul prezumat adică acordul domnului transplantolog şef – dl. Boc, parafat cu sperietoarea financiară a ultimului an – FMI-ul. 

Ce se va transplanta…?  

Proceduri noi cu nume extrem de atractive: coplata, clawback, preţuri de referinţă noi, privatizare, raţionalizare, descentralizare,etc.
Dl „cosaş şef” Boc ne-a demonstrat ca mânuieşte bine coasa, numai că sistemul de sănătate are nevoie de măsuri care se rezolvă cu bisturiul nu cu coasa... 
La începutul mandatului Guvernului Boc I am fost asiguraţi că „...sănătatea este o prioritate a guvernării si că există un sprijin politic pentru a  începe o descentralizare reală în sistem,,.   

„...În primul rând, vreau să înţelegeţi că Sănătatea nu are culoare politică, are doar priorităţi, iar pentru mine, ca ministru, pacienţii sunt cei mai importanţi” spunea un fost ministru al sănătăţii care ştia numai ce culoare are Ferrari. 

Repetările obsesive ale sloganului de mai sus în perioada derulării guvernelor Bocului I, II, III, şamd... dublate de măsuri şi prevederi legislative care vin să contrazică declaraţiile guvernanţilor denotă o atitudine care necesită cu siguranţă consult de specialitate psihiatric... nu de alta dar o afecţiune cunoscută şi destul de frecventă în România este schizofrenia numai că pentru ea tratamentul conform ghidurilor este medicamentos şi nu cel aplicat cu coasa sau cu rindeaua... 
Pe de altă parte măsurile luate de către guvernul Boc referitoare la accesul populaţiei la medicamente ne fac să credem că în 2010 medicina românească va inova major prin brevetarea unor noi metode de tratament şi anume ... coasa şi rindeaua...
În continuare, vom prezenta un top al politicilor publice de sănătate care ameţesc starea de sănătate a populaţiei:

1. Scăderea finanţării pentru sănătate   

Avem în 2010 unul din cele mai mici bugete din ultimii 10 ani, cu 30% mai mic decât la începutul glorioasei guvernări; în primul rând pentru că a scăzut procentul din PIB alocat sănătăţii, de la 4,5% în 2008 la numai 3,2%, apoi PIB-ul  a fost şi este şi el în cădere liberă. 

Vom adăuga şi cele 3 rectificări bugetare în minus de anul trecut ca să nu mai vorbim de demersul demagogic al ordonanţei de urgentă din septembrie 2009 prin care se acorda sistemului de sanatate “ bani din cer…”, bani care se plătesc anul acesta grevând bineînţeles bugetul anului 2010 care va ajunge numai până la mijlocul acestui an.

Mai departe ce se va întâmpla? 

Vom aloca iar bani pe hârtie? 

Vom mări decontarea de la 210 zile în 2009, după ce în 2008 era de 30 – 90 de zile, la 360 de zile în 2010? 

Câte farmacii se vor mai închide? 

Câţi distribuitori vor mai rezista? 

Câţi oameni nu vor mai avea nici un acces la medicamente?

 Acestea sunt întebări la care guvernanţii trebuie să dea răspunsuri asupra modului catastrofal în care conduc destinele sistemului sanitar.
Orice măsuri de limitare a unor cheltuieli, de reducere a altora nu vor putea acoperi necesarul de finanţare neacoperit pentru o jumătate de an. 

Aceasta este realitatea şi ea trebuie asumată de guvernul Băsescu – Boc – Udrea şi să li se spună oamenilor că pentru ei nu sunt bani să-şi caute sănătatea, dar sunt pentru publicitate în turism, pentru autostrăzi supraevaluate sau pentru site-uri guvernamentale.

Oare ce-o fi în capul acestor oameni?

2. Diminuarea accesului la servicii preventive
După 15 luni de guvernare putem declara că singura măsură preventivă de impact în sistemul de sănătate a fost prevenirea pacienţilor că numai sunt fonduri pentru a accesa servicii şi tratamente medicale. 

Programele de depistare precoce a anumitor tipuri de cancer (sân, col uterin, colon şi prostată) au rămas frumoase declaraţii politice care nu s-au concretizat în toată această perioadă, în plus anul acesta nu mai există nici măcar alocare bugetară pentru acestea. 
A fost introdus încă un program de prevenţie a bolii cardiovasculare însă al cărui rol era să repete ceea ce făcuse PNESSP în 2008 la o scară mult mai mare în domeniul bolilor cardiovasculare şi anume evaluarea riscului absolut de boală cardiovasculară. 
Observăm că nu se face prevenţie pentru că nu se alocă fonduri, că programe de prevenţie deja realizate sunt stopate, dar se iniţiază altele şi nimeni nu înţelege nimic.

Un singur lucru este fără tăgadă: guvernul nu ştie ce este prevenţia, ceea ce înseamnă prevenţia pentru starea de sănătate a populaţiei pe termen mediu şi lung, nu poate asigura condiţii elementare de prevenţie cum ar fi educaţia copiilor şi a adulţilor pentru o alimentaţie sănătoasă, pentru mişcare, pentru prevenţia diverselor patologii care au drept cauză fumatul, consumul de alcool, stressul etc.  

3. Distrugerea asistenţei medicale primare

Politica guvernării Boc faţă de medicina de familie a fost una maoistă, în condiţiile în care bugetul pentru medicina de familie a fost redus cu 40% aducând multe cabinete medicale în pragul colapsului financiar.
Medicii în picioarele goale din satele chineze ale anilor 50 nu sunt departe de gândirea guvernării Boc faţă de medicina de familie românească. 
Exponenţii partidului domniei sale se întreabă miraţi de ce guvernarea anterioară a trebuit să risipească atâţia bani pe prevenţie (PNESSP) şi pe informatizare (laptopuri), iar alţii, care se încadrează la habarnişti, susţin cu ardoare introducerea unui „buget de practică” minimal considerând că medicul de familie este fraudatorul sistemului de sănătate. 
Există informaţii medicale, fişe pacient despre 11 milioane de cetăţeni în laptopurile medicilor de familie şi nimeni nu le utilizează pentru că nu se vrea, pentru că nu se doreşte transparenţă.

Pentru prima oară medicii de familie au venit în contact cu majoritatea pacienţilor de pe listele lor, inclusiv cu unii care n-au trecut nicioadată pe la medic, au îndrumat pacienţii şi au efectuat acţiuni de educaţie sanitară reală a pacienţilor, au cunoscut mai bine condiţiile sociale ale oamenilor din listele de pacienţi şi au putut să realizeze o planificare mai bună a activităţii cabinetelor medicale.

Medicii de familie au început să contracteze credite bancare ca să-şi doteze cabinetele, să le aducă în parametrii ceruţi de normele sanitare pentru că munca lor era recunoscută şi recompensată, însă aţi luat măsura diminuării veniturilor astfel încât să le blocaţi activitatea.

Acesta este sistemul monstruos pe care l-aţi bulversat şi pe care îl patronaţi, aşa aţi înţeles să-i subordonaţi economic pe toţi aceia care trebuie să contribuie la umflarea buzunarelor şefilor din sistem, adică încurajaţi corupţia, lipsa de valori şi moralitate.

Vorbiţi despre orice, dar nu vorbiţi de faptul că aţi blocat activitatea chiar din cele mai importante zone ale sistemului sanitar, cum este medicina primară, şi că prin ce ne spuneţi zilnic nu faceţi decât să ne convingeţi că avem dreptate.

4. Dezorganizarea Programelor Naţionale de Sănătate

Programele Naţionale de Sănătate au nevoie stringentă de modernizare şi reaşezare pe principii transparente. 
Acest lucru a fost aşteptat şi asumat la începutul guvernării Boc. 
În loc să analizeze şi să elimine sau să îmbunătăţească programele care nu au adus beneficiile aşteptate până în prezent, în anul 2009 a fost „desfiinţată” Agenţia Naţională de Programe şi au apărut peste noapte programe noi care cu siguranţă că dacă nu au reuşit să îmbunătăţească viaţa românilor au reuşit să umple buzunarele guvernanţilor şi ale acoliţilor lor. 
Dăm doar câteva exemple: programul de plase chirurgicale şi investiţia în doi roboţi chirurgicali care au fost achiziţionaţi la un preţ aproape dublu faţă de preţul mediu al pieţei şi al căror cost pentru consumabile per act operator ar asigura cu suficienţă bugetul câtorva zeci sau chiar sute de operaţii laparoscopice… 

De ce s-au făcut aceste investiţii?

Încercăm să demonstrăm cum s-au cheltuit şi puţinii bani de investiţii comparativ cu anii anteriori, când am realizat spre exemplu cea mai amplă şi completă dotare pentru intervenţii laparoscopice din România, un program derulat special sub coordonarea comisiei de specialitate, prin care am crescut gradul de reuşită al intervenţiilor chirurgicale, ca şi confortul pacienţilor, concomitent cu reducerea timpului de spitalizare şi al costurilor din spitale, dar şi durata concediilor medicale. 

Din fericire, programul funcţionează şi astăzi pentru că s-a realizat încă din 2008 un sistem coerent de funcţionare, monitorizare, management ieşit de sub birocraţia unor funcţionari din minister numiţi politic în funcţii de conducere urmare a politizării totale a administraţiei publice. 

Concluzia este simplă: unde se lucrează profesionist lucrurile merg cum trebuie, programele de sănătate sunt puse exclusiv în slujba pacienţilor, în rest sunt improvizaţii pentru acces facil la fondurile publice.
5. Eliminarea medicamentelor de pe piaţă
Începutul guvernării BOC a coincis cu măsuri care au vizat politica medicamentului în sensul în care la 15 luni de guvernare ne confruntăm cu dispariţia unor produse esenţiale şi imposibil de înlocuit pentru afecţiuni medicale grave sau cu reticenţa companiilor farmaceutice de a mai promova medicamente inovative pe piaţa românească.

5a. Scăderea preţului la medicamente după o formulă elaborată de „specialiştii” echipei guvernamentale a condus la exporturi paralele semnificative pentru un număr de zeci de produse, unele din ele medicamente care nu au înlocuitori. 
În plus, măsura prin care se dorea creşterea prescrierii de generice s-a dovedit că are efecte inverse şi perverse astfel încât a condus la eliminarea unor generice ieftine de pe piaţă care dădeau preţul de referinţă.

5b. O a doua măsură care a afectat pacientul român a fost prelungirea termenului de plată a furnizorilor de medicamente până la aproape 1 an de zile, cu efect negativ pentru cetăţeni deoarece din ce în ce mai mult nu se vor mai aduce medicamente care nu sunt plătite la timp de casele de asigurări.

Încă odată se vede dispreţul autorităţilor faţă de cetăţeni, de cei care plătesc impozite şi taxe, faţă de cei care aşteaptă ca statul să lucreze în favoarea lor.
5c. A treia măsură a fost decisă anul trecut, dar este parafată şi implementată zilele acestea sub forma unei suprataxări a cifrei de afaceri a companiilor farmaceutice. 
Domnul Boc preferă să îi spună clawback şi o flutură ca pe o măsură de salvare din pieire sigură a sistemului sanitar, măsură care ne-a fost impusă ce-i drept de FMI. 
Numai că din păcate, „cosaşul” Boc nu poate pricepe diferenţa între suprataxare şi un mecanism de control al creşterii vânzării de medicamente aşa încât aşteaptă cât mai rapid „banii din cer...”, banii pe care nu a uitat să îi prevadă în bugetul pe 2010 calculaţi după o formulă doar de dânsul ştiută.
Da fapt, acest guvern a introdus a taxă pe cifra de afaceri a producătorilor de medicamente, în contradicţie cu prevederile europene, dar asta nu contează pentru guvernanţii noştri, şi-i obligă să-şi redirecţioneze vânzările către ţări cu un compartament fiscal şi administrativ normal şi în concordanţă cu reglementările internaţionale.

Ne putem închipui orice despre personaje politice cinice !!!

5d. Pentru ca accesul la medicamente să devină aproape imposibil guvernanţii şi-au propus să modifice şi definiţia preţului de referinţă adică a preţului care dă nivelul de compensare la o clasă de medicamente din lista de compensate şi gratuite astfel încât pacienţii care plăteau o sumă modică pentru aceste medicamente să platească din buzunarul propriu sume de 10, 20 poate şi 100 de ori mai mari decât cele plătite până în prezent.
Aţi făcut calcule să vedeţi ce se întâmplă cu medicamentele pe care trebuie să le ia oamenii? 

Aţi estimat cum vor reacţiona pacienţii când nu vor mai putea să-şi cumpere medicamente din cauza diferenţelor mari de preţ ca urmare a sumelor tot mai mari pe care le vor achita pentru că s-a schimbat modalitatea de compensare?

De ce nu spuneţi adevărul şi-i minţiţi pe cetăţeni? 
6. Politica de cadre
Aceasta a fost poate cea mai vizibilă măsură a guvernanţilor de la sănătate în special în teritoriu unde pe rând în deconcentrate, spitale şi alte instituţii subordonate sau în coordonare au fost plasaţi „favoriţii” fiecărei guvernări, astfel încât avem spitale cu manageri şi fără consiliu director aprobat, şefi de deconcentrate care sunt numiţi doi sau trei pe acelaşi post şi chiar medici rezidenţi directori de direcţii sanitare... managementul ineficient promovat de noua conducere a ministerului, preocupată mai degrabă de vânătoarea de vrăjitoare din sistemul sanitar şi nu de calitatea actului medical;

(ex.: schimbările de manageri de spitale, reorganizare ASP-uri in DSP-uri pentru a putea numi politruci aparţinând majorităţii guvernamentale, anulare licitaţii şi programe de investiţii  etc.) 

Dar poate că lovitura de graţie a venit în momentul în care a fost aprobată Legea salarizării unice prin care personalul medical a fost  încadrat într-o categorie neconformă cu importanţa socială a muncii, cu durata foarte mare de pregătire profesională, cu categoriile de sporuri salariale specifice existente în sistemul sanitar, ca şi dispariţia din această lege a unor categorii de personal care efectuează activităţi conexe actului medical. 

Se înţelege limpede că guvernanţii nu au întreprins nimic în sensul în care  acest sistem are nevoie de un tratament aparte pentru a asigura condiţii de dezvoltare a resurselor umane de specialitate medicală.
7. Goana după aur: coplata & taxa pe fast-food
7a. Un alt cuvânt mare  de care guvernul Băsescu – Boc - Udrea s-a îndrăgostit a fost cel de coplată.  

Nu contează că nimeni nu a fost în stare până acum să prezinte avantajele concrete ale utilizării unui asemenea sistem în România, mai ales în forma brutală anunţată. 
Am fost intoxicaţi cu exemple din statele vecine care folosesc coplata şi care au sisteme de sănătate mai performante decât cel românesc, o altă manipulare guvernamentală deoarece s-au utilizat informaţii trunchiate. 
Guvernul Boc uită un lucru esenţial însă, toată lumea interesată se poate informa uşor pe Internet, iar coplata este un mecanism de control a suprautilizării serviciilor medicale nu o metodă de creştere a finanţării sistemului de sănătate.
În România în prezent nu se cunoaşte nevoia reală de servicii medicale, nu există nici măcar un studiu, ci numai păreri politice, în consecinţă nu se poate spune că există un exces de consum şi asta mai ales la nivelul medicului de familie.
Am fi putut avea pentru 11 milioane de români informaţii referitoare la riscurile de îmbolnăvire din Programul de evaluare al stării de sănătate a populaţiei, dar am aflat de la jurnalişti că atunci când au solicitat diverse date din acest program ministerul a declarat în scris că nu le mai are, că le-a pierdut deşi în primăvara lui 2009 s-au făcut declaraţii de presă şi aprecieri publice despre rezultatele programului. 

Înţeleg că nu se doreşte să fie făcute publice aceste informaţii pentru că ar impune anumite măsuri din partea autorităţilor. 

Argumentul că serviciile spitaliceşti sunt folosite în exces poate fi valid, cu un singur amendament esenţial însă. 
El este un mecanism de supravieţuire, unicul de altfel, în condiţiile în care nu există un sistem de prevenţie funcţional, o reţea de asistenţă medicală primară finanţată corespunzător şi un ambulatoriu de specialitate prezent şi eficient, o stimulare a spitalizării de zi şi a îngrijirilor pentru cronici şi cele de lungă durată, care au fost dispreţuite, nefinanţate, deci nefuncţionale din cauza statului.

Spitalul este un debuşeu sau în anumite localităţi şi regiuni este singura instituţie care asigură servicii de sănătate şi servicii medico-sociale pe o rază de 50-100 de km. 
Aceasta este România anului 2010 a cărei clasă politică de la putere consideră că investiţia în turism este esenţială şi mai benefică decât cea în servicii şi infrastructură de sănătate.
În loc să se asigure bani pentru construirea de spitale s-a luat decizia anulării acelor spitale care nu sunt interesante din punct de vedere politic. 

7b. O altă metodă ingenioasă de a creşte finanţarea sistemului de sănătate a fost trâmbiţarea introducerii unei aşa zise taxe pe alimentele nesănătoase similară taxei pe viciu. 
Încă odată realizăm dispreţul pentru cetăţean al guvernării Boc care în loc să gândească modalităţi de educaţie pentru o alimentaţie sănătoasă integrate într-o strategie de nutriţie încearcă să impoziteze hamburgerul şi halviţa.... 

Sănătatea se face numai pe banii cetăţenilor, care vor suporta creşterile de preţ, nu mai vorbesc de presiunea pe inflaţie care se va răsfrânge asupra întregii populaţii.
Oare nimeni nu se gândeşte la aceste corelaţii elementare?

Oare numai privitul la vârful nasului contează şi restul se va vedea altădată? 
8. Dezinformarea versus informatizarea sistemului de sănătate
Informatizarea este un element esenţial pentru funcţionarea eficientă a sistemului de sănătate în general, aşa cum se întâmplă în toate ţările civilizate. 
Cu toate acestea, guvernul Boc a considerat că e mai corect să oprească nişte proceduri de licitaţie pentru aplicaţii care acum ar fi ajutat decidenţii politici să ia decizii informate şi în cunoştinţă de cauză. 

Guvernul Boc a anulat o licitaţie de 700000 Euro care era în evaluare la începutul anului 2009 şi a propus alta dar de 10 milioane Euro!!! 

Şi nici aceasta nu s-a mai realizat, pentru că ar fi absurd să se irosească atâţia bani, şi deci nu avem posibilitatea să valorificăm informaţiile din calculatoarele celor peste 11000 de medici de familie, dar şi de la peste 11 milioane de cetăţeni. 

Sistemul informatic al CNAS aşa cum se dezvoltă azi este un sistem depăşit, extrem de scump şi care a fost construit de unii informaticieni pentru ei înşişi sau poate în cel mai bun caz pentru economiştii instituţiei de asigurări, dar în nici un caz pentru utilizatorul principal: medicul sau farmacistul aflat în contract cu CAS. 

Cu alte cuvinte vedem cum se dezvoltă sisteme informatice degeaba, care nu folosesc decât birocraţiei statale. 
Întrebaţi-i pe cei pe care-i obligaţi să aplice absurdităţile pe care le emanaţi şi veţi constata că medicii sunt nevoiţi să cumpere diverse progrămele informatice de la furnizori recomandaţi de casele de asigurări de sănătate ca să poată face raportările către aceleaşi case.

Promovaţi şpaga, promovaţi arbitrariul!

9. Cuvinte mari acţiuni mici: acreditarea, raţionalizarea & descentralizarea  

9a. Acreditarea  a rămas în continuare o formă fără fond pentru toate structurile sistemului sanitar, iar statul a ştirbit din autonomia comisiei de acreditare a spitalelor mutând-o de la guvern la minister.

De fapt, de frica unei obiectivităţi normale a procesului de acreditare s-a optat pentru propagandă şi minciună, pentru ascunderea adevărului şi nerealizarea unui proces necesar şi obligatoriu pentru a face progrese în sistem.  

9b. Raţionalizarea serviciilor spitaliceşti ar fi trebuit să constituie un obiectiv major dacă ministerul ar fi încercat sa continue sa gândească intr-o maniera „fiziologica” pentru un sistem de sănătate si anume: promovarea sănătăţii si educaţie pentru sănătate --- prevenţie ---- asistenta medicala primara ---- asistenta medicala secundara ---- asistenta medicala terţiara ---- asistenta de recuperare/reabilitare/paleaţie ---- si îngrijiri de lunga durata. Din păcate, viziunea de ansamblu nu exista, iar masurile luate sunt pur cosmetice si după cum se ştie fondul de ten dispare la fel de uşor cum se aplica....
9c. Descentralizarea - Dacă prin “accelerarea procesului de descentralizare in sistemul de sănătate” se înţelege elaborarea unui act normativ numit Strategie de descentralizare şi plan de acţiune nerealist atunci această direcţie de acţiune şi-a atins scopul. 


Marea realizare a guvernului se rezumă la vorbe, la principii, la promisiuni, la demagogie permanentă.
10.  Politica de opacizare a informaţiilor publice sau cum s-a anulat transparenţa
După 15 luni de guvernare guvernul ne-a obişnuit cu decizii arbitrare fără realizarea procesului de transparenţă, fără dezbateri publice absolut necesare, fără dorinţă sinceră de negocire şi de găsire a celor mai potrivite soluţii.

Mai mult de atât s-a ajuns la aberaţii cum ar fi eliminarea Comisiei de Strategie Terapeutică şi a unor actori instituţionali în procesul de definitivare a unor decizii esenţiale pentru sistemul de sănătate.
Mai stranie este hotărârea de micşorare a numărului membrilor Comisiei Naţionale de Transparenţă şi creşterea suspiciunii de corupţie asupra acesteia, numirea membrilor fiind suspectă de persoane de casă ale guvernului şi ministerului.
Ce se poate spera de la munca de clan, de la promovarea pe prietenii şi  nu pe criterii publice de profesionalism, competenţă şi eficienţă. 

Doamnelor şi domnilor deputaţi,


Moţiunea pe care am elaborat-o are în vedere propunerea de schimbări importante, prin care să se permită deblocarea sistemului sanitar şi asigurarea unui cadru mai favorabil pentru cetăţenii români, cei care susţin din banii lor cheltuielile publice.

În acest sens, semnatarii prezentei moţiuni solicită luarea de urgentă a următoarelor măsuri:


- adoptarea proiectului de lege, iniţiativă cetăţenească aflată în dezbatere parlamentară, privind alocarea a minimum 6% din PIB pentru sistemul de sănătate, din care 1% să fie direcţionat către investiţii


- depolitizarea conducerilor de spitale şi a serviciilor deconcentrate ale sistemului şi scoaterea la concurs a posturilor de conducere de la toate nivelurile şi din toate instituţiile sanitare, promovând un management sanitar performant

- corectarea legii privind salarizarea unitară la capitolul referitor la personalul medical în scopul recunoaşterii meritelor acestei profesii medicale şi aşezării în partea superioară a grilei de salarizare, reaşezarea politicilor de resurse umane pe principii de valoare, respect pentru profesionalism şi competenţe 


- definitivarea pachetului de servicii medicale de bază decontate din asigurările sociale de sănătate şi prezentarea acestuia opiniei publice, servicii care să fie asigurate oricărui cetăţean asigurat la nevoie

- adoptarea unui proiect de lege privind prevenţia în sănătate ca mijloc sigur de a îmbunătăţi starea de sănătate a populaţiei, de a utiliza eficient componentele medicinei primare  


- realizarea de programe naţionale de sănătate la nivelul necesităţilor pentru patologiile cele mai importante, precum şi organizarea şi funcţionarea acestora în condiţii de eficacitate

- asigurarea de medicamente compensate pentru toţi cetăţenii care au dreptul în baza unei reţete legale prin orice farmacie în orice zi şi la orice oră


- începerea construirii de spitale noi pentru care există studii de fezabilitate, hotărâri de guvern pentru aprobarea indicatorilor tehnico-economici, licitaţii organizate şi finalizate


- continuarea deschiderii de SMURD în toate judeţele ţării astfel încât să crească operativitatea de intervenţie în situaţii de maximă urgenţă


- realizarea descentralizării manageriale a tuturor spitalelor publice cu excepţia celor judeţe de urgenţă şi a celor care asigură servicii medicale de strictă specialitate: diabet, oncologie, boli cardiace, rinichi, ORL etc.

Doamnelor şi domnilor deputaţi,

Sănătatea nu avea culoare politica la sfârşitul anului 2008, dar a avut din plin culoarea roşu-portocalie anul 2009…. ca dovadă hemoragia masivă de fonduri, de manageri şi funcţionari publici competenţi, destituiţi pentru că refuzau sa vadă totul în roşu-portocaliu…, şi se pare că tinde spre negru anul acesta....
Pacienţii sunt cei mai importanţi spunea ex-ministrul…poate se referea la numărul din ce în ce mai mare al acestora în indicatorii de mortalitate din statistici, aşa că a hotărât că ei merită din plin să primească mai puţine servicii medicale, medicamente si sa plătească mai mult.

Aşa că după 15 luni de guvernare, putem spune că la Sănătate – nimic nu este sănătos. 

